Al-Basjir ‘tree uit’ te midde van opstandOmar al-Basjir, president van Soedan. Regeringsbronne het bevestig die Soedannese president Omar al-Basjir het na bewering uitgetree te midde van ŉ militêre staatsgreep in dié land in Noordoos-Afrika. ŉ Militêre raad sal na verwagting Basjir se plek inneem. Daar word tans gewag op ŉ belangrike aankondiging wat glo binnekort gemaak sal word nadat die weermag vroeër die nasionale televisie- en radio-uitsaaier oorgeneem het. Sky News berig Adel Mahjoub Hussein, plaaslike minister van produksie en ekonomiese hulpbronne, het bevestig gesprekke is aan die gang om ŉ militêre raad saam te stel wat aan bewind sal kom sodra Basjir uitgetree het. Luidens berigte is die land se outokratiese leier, wat in talle lande ŉ uitgeworpene is en ook deur die internasionale oorlogsmisdadetribunaal gesoek word vir misdade teen die mensdom in Darfoer, onder huisarres saam met verskeie van sy raadgewers by die presidensiële paleis. Betogers naby die militêre hoofkwartiere in Khartoum, Soedan [9 April 2019]. (Foto: AP) Hierdie verwikkelinge kom nadat Ahmed Khalifa al-Sjami, ŉ woordvoerder van die Soedannese gewapende magte, Woensdag ŉ verklaring teruggetrek het waarin hy gesê het ŉ besluit om betogers wat buite die weermag se hoofkantoor betoog gewelddadig uitmekaar te jaag is gekanselleer. Basjir het die veiligheidsmagte vroeër vandeesweek opdrag gegee om die massabetogings te beëindig wat oor die naweek begin het. Militêre leiers het egter Basjir afgeraai om dié roete te volg uit vrees dat dit tot wydverspreide lewensverlies kan lei. Altesaam 22 mense is sedert Saterdag dood nadat Soedannese veiligheidsmagte en betogers gebots het.